Bjørn Brandenborg (S), 2023-04-25:
Tak for det, formand.
Hvad er regeringens holdning til permanent grænsekontrol? spørges der til.
Det har justitsministeren på vegne af regeringen netop for et øjeblik siden så udmærket redegjort for, men det er jo også en god anledning for os alle til at få knyttet nogle bemærkninger til det her vigtige emne.
For diskussionen om vores grænser er vigtig.
Danmark skal være et trygt og sikkert land.
Når verden omkring os ser ud, som den gør, og når vores trusselsvurderinger siger det, de desværre siger, så er det vigtigt, at vi er årvågne, og at vi tager de foranstaltninger, der skal til, for at passe på vores land.
Grænseoverskridende kriminalitet er en stor og reel udfordring for os og for resten af Europa.
Menneskesmugling, illegale indvandrere, terror og kriminelle udlændinge gør det nødvendigt med en effektiv indsats i vores grænseområder.
Samtidig skal vi være opmærksomme på, at det ikke generer almindelige borgere på hver side af grænsen unødigt.
Her tænker jeg selvfølgelig særlig på dem, som hver dag pendler over grænsen, og som helst ikke skulle sidde i timelange køer.
Men så længe og i det omfang det er nødvendigt, skal vi gøre brug af grænsekontrol som en del af vores indsats ved grænsen.
Nu handler dagens debat jo så ikke bare om grænsekontrol, men specifikt om spørgsmålet om permanent grænsekontrol.
Til det kan jeg sige, at vi mener, at Danmark skal være en del af den fælleseuropæiske indsats imod de store grænseoverskridende udfordringer såsom grænseoverskridende kriminalitet, og derfor støtter vi også helt grundlæggende Danmarks deltagelse i Schengensamarbejdet.
Det samarbejde giver os jo som bekendt ikke mulighed for at indføre permanent grænsekontrol på de indre grænser, og det skal vi selvsagt overholde.
Men vi har den mulighed, at vi undtagelsesvis kan indføre midlertidig grænsekontrol, og det har vi så ligesom en række andre Schengenlande gjort igennem de seneste år, fordi vi har fundet det nødvendigt.
Nu har vi netop besluttet at opretholde grænsekontrollen mod Tyskland i en ny periode på 6 måneder, og i tillæg til det vil der ske en omlægning og en markant oprustning af politiets ressourcer i grænseområderne i forhold til at bekæmpe den grænseoverskridende kriminalitet.
Det synes vi er rigtig gode initiativer.
Den indsats, vi gør ved grænserne, er med til at sikre danskernes tryghed, og den kan forhåbentlig opretholdes uden alt for store gener for almindelige rejsende, og så længe grænsekontrollen er nødvendig som en del af indsatsen mod terrortrusler og trusler fra organiseret kriminalitet, ønsker vi at opretholde den.
Så vil jeg gerne læse en vedtagelsestekst op på vegne af Socialdemokratiet, Venstre, Moderaterne og Liberal Alliance: Forslag til vedtagelse
Folketinget konstaterer i den forbindelse, at regeringen – med omlægningen af grænsekontrollen mod Tyskland og afskaffelsen af grænsekontrollen mod Sverige – tager et første skridt i retning mod en mere fleksibel politiindsats.
Folketinget konstaterer i den forbindelse, at regeringen og myndighederne følger migrationssituationen i Europa tæt, og at regeringen er klar til at øge grænsekontrollen på ny med meget kort varsel, hvis det skulle blive nødvendigt, ligesom en hel eller delvis lukning af grænsen i tilfælde af alvorlig kriminalitet eller anden større hændelse fortsat kan ske inden for et par timer«.
Tak for ordet.